הופחת מס הקנייה על קרוואנים ממונעים | בלב החדשות
ראשי » צרכנות » הופחת מס הקנייה על קרוואנים ממונעים
הופחת מס הקנייה על קרוואנים ממונעים
עמי אטינגר 29/09/2015 11:58
הצו נכנס לאחרונה לתוקף. שיעור המס המופחת יינתן רק במידה שהקרוואן ישוחרר על ידי בעל רישיון למתן שירותי השכרת רכב בתוקף למטרות הסעת סיור, הסעה מיוחדת והשכרת רכב
שר האוצר, משה כחלון, חתם על צו להפחתת מס הקנייה על קרוואנים ממונעים (מעונוע – Motor Home) המיועדים להשכרה. עבודת המטה בנושא התבצעה על ידי המחלקה הכלכלית ברשות המסים, בעקבות בקשת משרד התיירות ובשיתוף עמו ועם משרד התחבורה, במטרה לעודד את תיירות הקרוואנים בישראל.
הצו שנכנס לתוקף בימים האחרונים קובע, כי יופחת מס הקנייה על רכבים אלה מ-83% ל-60%, וזאת על מנת לעודד תיירות קרוואנים בישראל. משיעור המס הקיים וכן משיעור המס המוצע, ניתן יהיה לנכות הטבה הניתנת בהתאם לציון הירוק של הרכב המיובא.
קרוואנים בחורשת טל. צילום: ניצן שורר
הגבלות ההפחתה
שיעור המס המופחת יינתן רק במידה שהקרוואן ישוחרר על ידי בעל רישיון למתן שירותי השכרת רכב בתוקף, שניתן לו לפי צו הפיקוח על מצרכים ושירותים (הסעת סיור, הסעה מיוחדת והשכרת רכב) התשמ”ה-1985, ובלבד שהרכב ישמש למתן שירות השכרה בלבד. לא צפויה השפעה על הכנסות המדינה ממסים כתוצאה מהמהלך.
לגוון אפשריות הלינה בארץ
חברות בענף תיירות הקרוואנים בארץ מעריכות כי כמות הישראלים השוכרים קרוואנים בחו”ל גדלה בעשרות אחוזים מדי שנה ומגיעה לאלפי שוכרים מדי שנה. מטיילים אלו מצטרפים לעשרות מיליוני תיירים ברחבי העולם שבוחרים בשיטת טיול זו. לפי מחקר שוק שנעשה על הענף לפני מספר שנים, כ-4.32 מיליון תיירים השתמשו בקרוואן במהלך ביקורם ברחבי אירופה. בין המדינות שהשתתפו במחקר: צרפת, איטליה, גרמניה, בלגיה ועוד.
אידיאלי ללינה בשטח
מנכ”ל משרד התיירות, אמיר הלוי “מזג האוויר בישראל אידיאלי ללינת שטח. אנחנו מרחיבים את אפשרויות האכסון התיירותי ומפתחים את ענף הקרוואנים שתופס תאוצה בכל העולם. זו הזדמנות לגיבוש משפחות, להתנתקות מהטלפונים והתחברות לטבע היפהפה שלנו וגם להוזיל את מחיר הנופש”.
כלכלה מס קנייה צרכנות קרוואנים